Λεκτίνη συνδεόμενη με τη μαννόζη (mannose-binding lectin, MBL) και περιγεννητικές λοιμώξεις
Authors: Ιορδανάκης Γεώργιος 
Published: January 2014

Σκοπός της παρούσας μελέτης ήταν η διερεύνηση πιθανής συσχέτισης μεταξύ των γονοτύπων που χαρακτηρίζουν την MBL ανεπάρκεια ή και αντίστοιχων χαμηλών επιπέδων της πρωτεΐνης MBL με την επίπτωση περιγεννητικών λοιμώξεων και νοσηρότητας στο ΝΤ. Επιπρόσθετα, μελετήθηκε η σχέση μεταξύ MBL ανεπάρκειας με την προωρότητα ή με άλλες μεταβλητές.ΜΕΘΟΔΟΙ Η μέτρηση της λειτουργικής πρωτεΐνης MBL στον ορό του αίματος, πραγματοποιήθηκε με την ανοσοπροσροφητική μέθοδο ELISA. Η ανίχνευση των MBL2 γονοτύπων, αναφορικά με τις γενετικές παραλλαγές στα κωδίκια 52, 54 και 57 του πρώτου εξωνίου και των πολυμορφισμών στις θέσεις -550 και -221 του υποκινητή, έγινε με πρωτόκολλο PCR-RFLP. Η επιβεβαίωση των αποτελεσμάτων έγινε με ανάλυση αλληλουχίας βάσεων. Στατιστική ανάλυση έγινε με χρήση του λογισμικού SPSS 17.0.ΑΠΟΤΕΛΕΣΜΑΤΑ. Δε διαπιστώθηκε στατιστικά σημαντική διαφορά μεταξύ των νεογνών του ΝΤ με αυτών του μαιευτηρίου, όσον αφορά τις γενετικές παραλλαγές του πρώτου εξονίου. Παρόμοιο αποτέλεσμα παρατηρήθηκε και στην περίπτωση των δυο υποομάδων των νεογνών του ΝΤ (τελειόμηνων και πρόωρων). Ωστόσο, οι σπάνιοι απλότυποι HYB, LXB και HXA παρατηρήθηκαν συχνότερα στην ομάδα των νεογνών του ΝΤ, συγκριτικά με τα νεογνά του μαιευτηρίου (p=0.009). Αν και οι γονότυποι που χαρακτηρίζουν την MBL ανεπάρκεια (XA/O και Ο/Ο) εμφανίστηκαν με υψηλότερη συχνότητα στην υποομάδα των πρόωρων νεογνών, συγκριτικά με τα τελειόμηνα, η διαφορά δεν ήταν στατιστικά σημαντική (24.5% έναντι 18.7%, p=0.393). Τα επίπεδα της πρωτεΐνης MBL ήταν σημαντικά πιο χαμηλά στα πρόωρα νεογνά, σε σχέση με τα τελειόμηνα [μέση τιμή +/-SD: 667 ng/ml έναντι 922 ng/ml, p=0.032]. Επιπρόσθετα, δεν προέκυψε συσχέτιση μεταξύ των γονοτύπων που χαρακτηρίζουν την MBL ανεπάρκεια και των αντίστοιχων χαμηλών επιπέδων της πρωτεΐνης MBL με την επίπτωση περιγεννητικών λοιμώξεων. Παρόλα αυτά, διαπιστώθηκε ότι τα νεογνά που παρουσίασαν επίπεδα συγκεντρώσεων της πρωτεΐνης MBL χαμηλότερα από 150 ng/ml αντιμετώπιζαν περίπου δυο φορές μεγαλύτερο κίνδυνο να εκδηλώσουν σύνδρομο αναπνευστικής δυσχέρειας σε σχέση με τα νεογνά που εμφάνιζαν επίπεδα μεγαλύτερα του συγκεκριμένου επιπέδου τιμών (OR:2.31, 95%CI:1.10-4.83, p=0.025). Άλλοι παράγοντες κινδύνου συνδρόμου αναπνευστικής δυσχέρειας, αποτέλεσαν η προωρότητα (OR:10.21, 95%CI:4.46-23.36, p<0.001) και οι σπασμοί (OR:21.89, 95%CI:1.80-266.148, p=0.015).ή και το περιγεννετικό stress (OR:7.08, 95%CI:2.26-22.17, p=0.001).ΣΥΜΠΕΡΑΣΜΑΤΑ Ο γονότυπος MBL2 δεν μπορεί να θεωρηθεί αποκλειστικά αντιπροσωπευτικός των επιπέδων της πρωτεΐνης MBL στα νεογνά, διότι τα επίπεδα της εξαρτώνται και από άλλους παράγοντες, με κύριο την προωρότητα. Επιπρόσθετα, σπάνιοι απλότυποι εμφανίζονται συχνότερα σε νεογνά που χρήζουν νοσηλείας στο ΝΤ, ενώ νεογνά με MBL ανεπάρκεια παρουσιάζουν αυξημένο κίνδυνο αναπνευστικής δυσχέρειας, αν και δεν παρατηρείται σε αυτά αυξημένη συχνότητα περιγεννητικών λοιμώξεων. Συμπερασματικά, τα αποτελέσματα μας αποκαλύπτουν ότι μια απλή μέτρηση των επιπέδων της πρωτεΐνης MBL, ίσως μπορεί να συμβάλει στην κατάδειξη νεογνών με αυξημένο κίνδυνο επίπτωσης ΣΑΔ.